khistorydata/jeongjo-sjw-relations huggingface dataset:
정조 22년
戊午七月初四日午時上御重熙堂都承旨入侍時行都承旨李晩秀記事官洪奭周記注官金景煥承膺祚以次進伏訖上曰臺諫去來及三司前望持入賤臣承命出持入命書榻敎曰在外臺諫及未肅拜玉堂許遞前望單子入之待下批牌招察任又命書榻敎曰成均館久任官員近來數遞此後嚴飭番次苟簡云其中有實病直講及未肅拜司成許遞仍命退承史以次退出
정조 22년
行都承旨李晩秀奉審進去左承旨蔡弘遠坐右承旨李海愚坐左副承旨鄭尙愚坐直右副承旨尹光顔坐直同副承旨未差注書洪奭周仕尹命烈未肅拜假注書李允謙仕直事變假注書黃萬齡仕
정조 22년
藥房提調金文淳副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
李晩秀啓曰行左承旨李書九右承旨李勉兢今日不爲仕進竝卽牌招何如傳曰與左副承旨右副承旨許遞前望單子入之待下批牌招察任
정조 22년
承旨前望單子入之蔡弘遠鄭尙愚尹光顔落點
정조 22년
傳于鄭尙愚曰左副承旨馳詣社稷奉審摘奸以來
정조 22년
傳于蔡弘遠曰左承旨入侍
정조 22년
尹光顔啓曰京畿監司李在學兼佩前開城留守密符來納修正次密匣請出之意敢啓傳曰知道
정조 22년
吏曹口傳政事以李祖源爲社稷提調
정조 22년
蔡弘遠以備邊司言啓曰頃因慶尙假都事金仁柱狀啓密陽府民家失火事傳曰賑餘民事極爲矜惻嚴飭地方官拔例出力使之斯速奠接後形止報于廟堂使之草記事命下矣卽見慶尙監司李義綱所報則枚擧該府使尹光濩牒呈以爲燒戶三十三戶董飭結搆今已畢奠接爲辭矣敢啓傳曰知道
정조 22년
尹光顔以兵曹言啓曰武臣賓廳講書及武經講書前後被抄人或外任遷轉或有頉應講之員甚少武臣中可合人依例加抄別單書入之意敢啓傳曰知道
정조 22년
尹光顔以訓鍊都監言啓曰本局局別將韓光迪身病甚重勢難察任改差何如傳曰允
정조 22년
尹光顔以壯勇營御營廳言啓曰馬場近處有馬匹虎囕之弊云兩營善放砲手各三十名調發將校率領自今日竝力行獵之意敢啓傳曰知道鎭屬之逐馬敺馬無數致斃其害甚於惡虎隨卽自備代充事嚴飭何如則竝與虎囕形止尙今欺隱不卽報本營其外之亦不充代推可知也別將所爲寧不痛惡將帥卿則病未行公待捉納厥虎亦待卿少間該別將及鎭屬等一竝捉來嚴棍粘聞近於嚴飭之下司僕官員亦不來告監牧該郞所當令王府決杖而十年郞潛坐地不遷其無勢可矜姑待移職更觀他郞官擧仁勤慢慢者當別樣處置而此雖微事成命一下理當殫力檢飭而一提擧大臣也雖不親細務二提擧之身兼本兵者任虎行止縱其跳踉當該二提擧爲先從重推考可也
정조 22년
尹光顔以二所巡廳言啓曰去夜初更四點量犯夜人宣傳官鄭宅休執捉依例移送兵曹之意敢啓傳曰知道閣吏堂吏掖隷院隷等之執捉猶且微稟免罪則以同官捉同官尙無皁白者如許宣傳官不知提醒該廳行首以下所爲果何如乎
정조 22년
鄭尙愚以義禁府言啓曰承文院上博士李覲吾拿問處之事傳旨啓下矣李覲吾下去慶尙道蔚山地云依例發遣府羅將拿來何如傳曰允
정조 22년
領敦寧金履素箚曰伏以臣於三數年來連叨專對之命而跚賤疾猥入天鑑之矜憐再蒙遞解之恩感結愧恧恒切于中不意頃者復有是命臣愚私忖固知原望中兩僚相俱在耆頤之年不可擬議於是而天點遂及臣名非謂臣之病狀足以出膺則聖春之所以寵待賤臣者隆且至矣然賤疾之難强不啻如兩僚相篤老之不可出疆而已則明燭其不可强使而遽下恩點亦豈是懋實之政哉承命之後宜卽控辭而瀆擾是懼姑且遲待今則秋序已屆使務將始因循虛縻一時爲悶玆入文字仰冀體諒惶隕之極不知爲喩噫臣無他技能濫叨大官絲毫涓埃曾蔑報效區區矢心只在筋力奔走四箇字而不幸罹此貞疾奄一廢人內而駿奔之事外而原隰之役一未自效其誠少贖尸素之罪有臣如此生亦何爲往年叨是任陳懇獲遞前年如是今年又如是似此臣分實古今之所未聞觀國體之虧損私情之悚蹙姑置勿論九重之聽酬亦豈不支離而煩複乎伏乞特命銓曹自今以往限臣療疾勿復擧擬於使望而俾臣專意調治賴天之靈復得步履如常則固可以重效跋涉之微勞設或不然亦可以永除臨急呼籲之弊倘蒙天地父母之德諒是情而遂是願則豈非公私之大幸也哉因是而又有附陳者向來臺言以忠臣子孫赴燕大加非斥其言似是而實不然其時臣從姪判書臣文淳疏卞其不襯理而臣於伊後筵席略陳所懷如臣姪疏語則今者切至之懇亶出於疾病之終無以自力而不由於强引不當之人言以遂占便之私計伏乞竝加諒察焉云云答曰省箚具悉卿懇所請勉副卿其安心仍傳于李晩秀曰此批答遣史官傳諭
정조 22년
忠淸監司李泰永疏曰伏以臣以才以識百不猶人而偏蒙恩造濫躋宰列出入近密叨近耿光榮已極矣分已踰矣居常兢懼若隕淵谷廼者湖臬新命忽下於千萬夢想之外前席昵侍恩言鄭重臣且感且悚罔知措躬之所也顧今湖西一路災荒孔艱民志靡定此時承流之任尤非鈍劣如臣空疎如臣之所可承堪而夷險不避生死向前卽臣一半分報答之階也屢試蔑效固所自知而方來僨誤亦不暇顧無路逡巡今將陛辭瞻望雲天冞增惶霣戀結之忱第臣父母墳山在於廣州地近因職事之靡暇經歲曠省今臣行過數十里許而馹路有定不敢逶迤松楸入望雨露增愴玆敢略入文字仰瀆崇嚴伏乞天地父母俯賜鑑諒許臣歷省俾伸至情千萬顒祝臣無任云云答曰省疏具悉卿其勿辭歷省
정조 22년
應敎韓用鐸副應敎李翊模掌令權晙校理韓致應朴崙壽副校理朴吉源李貞運正言洪受浩修撰洪秀晩洪樂游副修撰鄭東榦啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀割答三司曰不允六字刀割
정조 22년
掌令權晙正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令權晙啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
正言洪受浩啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
敎忠淸監司李泰永書王若曰榮侈院銜纔擢秩於卿月任重藩寄庸副望於福星惟歷試已識通才肆寵簡允叶僉議眷彼百濟壃域處在兩南要衝衣冠相望絃誦衰而豪右擅舟車交輳錐刀竸而訟獄滋顧兩沿民憂之孔殷奈一路俗習之易詿而撫摩懷綏之責較他道尤難其人矧彈壓懲創之方在今日孰堪是任嵂惟卿故家型範餘事文章謹厚相傳庭多茁蘭之美寬弘有裕世無纖芥之猜踐華綰於玉署銀臺猶未遍乎颺歷著茂績於嶺藩海闑曷云究其展施是謂履屐之用俱當政合盤錯之器更試玆授卿以忠淸道觀察使兼兵馬水軍節度使巡察使公州牧使卿其祗服寵命益殫令獻懲貪虐而勸循良公明寔籍抑豪强而戢姦究寬猛竝行絲綸纔頒代播之民事可念䄡帷所任積痼之邑瘼宜探凡厥稟裁自有彝典於戲危樓倚斗應多北望之懷丙枕求衣庶寬南顧之慮行且召矣往惟欽哉故玆敎示想宜知悉知製敎臣金啓洛製進
정조 22년
戊午七月初五日卯時上御重熙堂諸承旨持公事入侍時右副承旨李肇源假注書李允謙記注官金景煥承膺祚以次進伏訖上曰公事入之上曰都承旨與提調入侍賤臣承命出傳行都承旨李晩秀與藥房提調金文淳偕入進伏命書榻敎曰進御玄胡飮子停止上曰戶房誰也肇源曰戶房卽左承旨而今日不爲入來矣命書榻敎曰明日修改時本署提調不可不備員社稷提調金載瓚聞有實病許遞令該曹口傳差出待下批使之進去上曰京畿監司入侍出榻敎賤臣承命出傳與京畿監司李在學偕入進伏訖在學曰臣於以摠廳保軍事有所仰達伏承釐正之命而軍丁隱漏之弊專由於初無案冊之可考故往復該廳謄出原案自臣營知委列邑而充代收錢之節若自本邑專管則似爲來頭防奸之道故以此意回移於該廳矣更聞諸倅之言以爲本邑之隨闕充代趁限收錢非但爲擾民之端創行無前之事反貽許多邑弊不如仍舊之爲便云今此釐正之下敎實所以軫念民邑之弊而今若貽弊於民邑則有非仰體之道此後充代及收錢一依前例爲之而凡於有闕充代之際使元軍告於該廳自該廳知委本邑隨卽付籤於原案則亦無中間漏丁之患以此遵行恐合事宜且該廳移文以爲保軍六十九名之不足者加定於各邑云而旣是刊冊元數之外則當此軍丁極艱之時不可加數分定此則置之何如上曰依爲之出擧條在學曰今値式年壯勇營陞戶軍二十名訓局陞戶軍五名當自本道依例分定於各邑趁期抄上而第畿內三十四邑中水營防營及至殘之陽川麻田兩邑則自前初不分定本營鄕軍所在諸邑則自壬子式年因道臣陳達定式勿定矣除此應頉之十三邑則當爲抄上處不過二十一邑而陞戶合爲二十五名故四名實無分定之邑訓局陞戶則勿爲抄上於本道之意分付該營何如上曰依爲之出擧條仍命退承史以次退出
정조 22년
戊午七月初五日巳時上御重熙堂左承旨入侍時左承旨蔡弘遠記事官洪奭周記注官金景煥承膺祚以次進伏訖上曰親試製呈之限退以初十日令諸抄啓極意製進而欲用吏讀者用吏讀欲如狀啓節目樣製進者亦皆隨意爲之事知委可也賤臣承命出上曰左副承旨入侍出榻敎景煥承命出與左副承旨鄭尙愚偕入進伏上曰新自嶺邑來本道年事果何如尙愚曰東萊近處則不至甚歉而本道年事大抵未免災年矣仍命退承史以次退出
정조 22년
行都承旨李晩秀坐左承旨宋銓坐右承旨蔡弘遠坐左副承旨鄭尙愚坐直右副承旨尹光顔坐直同副承者李溏未肅拜注書洪奭周仕尹命烈未肅拜假注書李允謙仕直事變假注書黃萬齡仕
정조 22년
傳于李晩秀曰左副承旨馳詣永寧殿修改處看審以來
정조 22년
傳于尹光顔曰兵刑換房
정조 22년
傳于鄭尙愚曰左承旨入侍
정조 22년
傳于尹光顔曰忠淸監司入侍
정조 22년
備邊司薦望以李勉兢爲開城留守
정조 22년
有政吏批判書金載瓚參判李祖承參議魚用謙進左承旨宋銓進以李魯述爲承旨李敏輔爲判敦寧金憙爲冬至兼謝恩正使李顯默爲書狀官朴壽亨爲漢城判官嚴耆爲兼中學敎授李羲甲爲兼東學敎授兼春秋單盧尙熙開城留守單李勉兢沈興永爲直講
정조 22년
兵批判書李時秀參判柳誼病參議李尙度入直進參知未差左副承旨鄭尙愚進僉知李潤度大護軍具㢞護軍李書九副護軍李儒慶李肇源李顯宅徐有建閔廷植韓祜增金鳳九徐宅聖尹昇東副司直李魯春李柱延金復元池德斌李錫夏申禹相李廷璞副司果宋祥濂高宅謙李升運鄭東觀金商雨以上竝單付管理使單李勉兢
정조 22년
李晩秀啓曰新除授左承旨李魯述時在京畿驪州地斯速乘馹上來事下諭何如傳曰許遞前望單子入之待下批牌招察任
정조 22년
傳于尹光顔曰同副承旨入侍
정조 22년
傳于尹光顔曰開城留守入侍
정조 22년
尹光顔啓曰刑曹參判洪仁浩持校正冊子依下敎來待矣傳曰入待
정조 22년
備忘記忠淸監司李泰永下直長弓一張長箭一部北虞候李昌會高嶺僉使權逴撫夷萬戶黃啓煜下直各長弓一張長箭一部片箭一部筒兒一箇賜給
정조 22년
備忘記開城留守李勉兢下直長弓一張長箭一部賜給
정조 22년
以左承旨宋銓牌不進罷職傳旨傳于鄭尙愚曰只推更爲牌招
정조 22년
傳于鄭尙愚曰不能檢飭之當該兵曹入直堂上遞差前望單子入之待下批牌招入直
정조 22년
以京畿監司李在學狀啓春川良人金碩萬等拯活人命至於三十七人之多施賞一款令該曹稟處事傳于鄭尙愚曰兩人等出力拯活許多人命之狀極爲可嘉帖加今日內成給此意回諭
정조 22년
兵曹參知前望單子入之洪義浩落點
정조 22년
吏曹口傳政事以李遇濟爲直講
정조 22년
傳于李晩秀曰左副承旨許遞前望單子入之待下批牌招察任
정조 22년
禁府啓目谷城前縣監李潤明原情云云問目內辭緣泛稱遲晩刑推得情何如判付啓以草記議處仍爲照律放送爲良如敎又啓目獜山前僉使李春興原情云云問目內辭緣泛稱遲晩刑推得情何如判付啓附過放送爲良如敎
정조 22년
尹光顔以義禁府言啓曰時囚罪人李潤明以草記議處仍爲照律放送事命下矣李潤明觀其所供雖是營耗作錢之還寢者而立本取剩意在救瘼執錢反作大係法外論其罪犯殊極駭然罪取考律文則大明律那移出納條有曰各衙門收支錢糧等物不正收正支那移出納還充官用者計贓準監守自盜論罪止杖一百流三千里大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣李潤明杖一百收贖告身盡行追奪平安道龍岡縣流三千里定配而以議啓內辭意具罪目依例發遣府羅將押送配所何如傳曰允如有功議各減一等可也
정조 22년
執義趙德潤應敎韓用鐸副應敎李翊模獻納徐有聞校理韓致應朴崙壽副校理李貞運朴吉源修撰洪秀晩洪樂游副修撰鄭東榦啓曰請寢罪人鄭致達之妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢眛爽以後申禁之命因許捧入未徹之啓特賜允兪俾王章伸而亂本拔焉措辭見上答三司曰不允末端事付丙矣
정조 22년
執義趙德潤獻納徐有聞啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬好傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
執義趙德潤啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
獻納徐有聞啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫以折奸萌措辭見上答院曰不允
정조 22년
兵曹參知洪義浩疏曰伏以臣卽伏奉騎堂除命召牌儼臨固當竭蹶趨承而第臣以前任靑松府使方在解由未出之中揆以格例勢難冒膺玆敢短章自列伏乞聖明亟命照例遞改以存公格以安私分不勝幸甚臣無任云云踏啓字
정조 22년
敎開城留守李勉兢書王若曰自三品而進金貂之班庸侈格外之寵按一都而掌鎖鑰之重別是由中之恩顧陞擢尙云晩矣伊保釐舍爾誰也惟卿文華乃是餘事忠孝卽其家傳飭躬如玉無瑕尺寸輒中規度綜物盛水不漏毛髮皆有精神南郡東藩菀乎聲績之茂著銀臺銓部允矣望實之俱隆雙親之合卺適回宜推孝理之政十年之衣緋已久自有晉擢之規惟才猷固所深知而內外何適不可眷玆崧府寔我大都數萬戶生靈寔繁鬱然星羅而碁布五百年遺基尙在美哉地利而人和湊八方財貨之津繽紛商旅之都會處兩道要衝之地絡繹使蓋之相望邇來習俗之漸淆以致弊源之滋甚放債之謬例未革吏胥肆鼠竊之謀牟利之奸竇漸開駔驓用龍斷之術戎政疎而軍伍闕實非重保障之方財用竭而府庫虛政急備綢繆之道肆當管理使告缺爰從下大夫超升玆授卿以開城府留守兼管理使卿其寬我西憂膺玆上簡非威重無以彈壓須思嚴節度雪山之譽惟淸約可制氄煩宜追趙刺使琹鶴之操自餘稟決厥有典章於戲伊喉院匪懈之餘卿應切離違之戀有籌司兼帶之例予則喜晉接之期故玆敎示想宜知悉知製敎臣鄭東榦製進
정조 22년
戊午七月初六日卯時上御誠正閣右副承旨忠淸監司同爲入侍時右副承旨尹光顔假注書李允謙記注官金景煥承膺祚忠淸監司李泰永以次進伏訖上曰湖西薦歉之餘又當今年之旱來頭民事將何以爲之代播已爲蠲稅而晩移之揷秧者若全不掛鎌則徵稅初非可論此等處必入量善爲之然後可期實惠之下究矣歷辭大臣則大臣所言何如泰永曰大臣則以爲本道山郡比沿邑稍勝云矣上曰內浦最不成說云大抵本道山郡小而平野居多則野地之旱猶過於內浦矣畢竟設賑則不得不爲之云耶泰永曰設賑則必當爲之云矣上曰凡事先立紀綱然後事可做雖小事有關紀綱邊則必着念爲之幸若退霜結實則豈無先咷後笑之喜耶湖西一方今付熟手而去下往隨事善爲之以弛一分南顧之憂也仍命除宣諭先退命書公事判付訖命退承史以次退出
정조 22년
戊午七月初六日卯時上御重熙堂左承旨入侍時左承旨蔡弘遠記事官洪奭周記注官金景煥承膺祚以次進伏訖上曰松留果已發行乎弘遠曰今當早發云矣命書傳敎曰近來百隷占便雖曰成習分司居留之任體貌反有重於按節一路兄弟迭據旣涉太偏當夜受符留門出去之人今至三日尙在城外承宣以將欲發行入稟者亦近於分疏國綱所在不可一任其慢忽開城留守李益運罷職又命書榻敎曰開城留守罷職之代卽令廟堂以下大夫久次中擬薦仍令當日辭朝政官牌招下批又命書傳敎曰承旨前望單子入之待下批牌招察任仍命退承史以次退出
정조 22년
戊午七月初六日辰時上御重熙堂右承旨入侍時右承旨蔡弘遠假注書李允謙記注官金景煥承膺祚以次進伏訖上曰吏房承旨入侍出榻敎賤臣承命出傳左承旨李勉兢進伏上曰俄者開留薦望事有所筵敎爾果聞之耶勉兢曰俄聞於院中而不勝惶感矣上曰今始加資尙云晩矣必下往善爲之以副特畀之意也上曰刑曹參判入侍賤臣承命出傳與刑曹參判洪仁浩偕入進伏上曰審理冊修正幾何爲之仁浩曰訖役尙遠而已修正者先爲持來矣上曰入之仁浩曰審理冊修正時適有區區愚見敢此仰達矣云云仍命退諸臣以次退出
정조 22년
戊午七月初六日未時上御重熙堂同副承旨開城留守入侍時同副承旨尹光顔記事官洪奭周記注官金景煥承膺祚開城留守李勉兢以次進伏訖命勉兢奏職姓名上曰何時將往乎勉兢曰稍待涼生當將往矣上曰當歸見老親乎勉兢曰旣已辭朝故家在路傍而不得入見矣上曰諭書不可留置路傍而旣有特敎使之徐行暫爲入見也仍敎曰本都聞亦弊局下去之後須善爲之仍命退諸臣以次退出
정조 22년
行都承旨李晩秀坐左承旨宋銓坐右承旨蔡弘遠坐直左副承旨鄭尙愚坐右副承旨尹光顔坐直同副承旨李溏坐注書洪奭周仕直尹命烈未肅拜假注書李允謙仕事變假注書黃萬齡仕
정조 22년
李晩秀啓曰來十一日朝參日次矣敢稟傳曰停
정조 22년
李晩秀啓曰來十一日輪對日次矣敢稟傳曰當次人受點後日次來待
정조 22년
李晩秀啓曰來十一日專經文臣殿講日次矣敢稟傳曰涼生後更稟
정조 22년
鄭尙愚啓曰禁衛營將官來言今日本營軍兵日次私習云矣敢啓傳曰知道
정조 22년
鄭尙愚啓曰御營廳將官來言今日本廳軍兵日次私習云矣敢啓傳曰知道
정조 22년
李晩秀啓曰右承旨蔡弘遠今日不爲仕進卽爲牌招何如傳曰允大臣旣有所奏則何敢不爲仕進乎
정조 22년
李晩秀啓曰外職辭朝時掖隷之無敢求索前後飭敎何等截嚴而昨日開城留守下直時院隷稱以掖隷後告替求帖給追聞掖隷院隷符同換面有此犯科萬萬痛駭臣等之不能禁飭極爲惶悚院隷則自本院移送法曹以爲嚴繩之地而當該掖隷及不飭之司謁竝令攸司從重科治何如傳曰允
정조 22년
傳于李晩秀曰弘文提學牌招
정조 22년
傳于宋銓曰諸承旨持公事入侍
정조 22년
傳于尹光顔曰當該戶曹判書下義禁府推考
정조 22년
李晩秀啓曰弘文提學鄭民始牌不進推考傳旨今方捧入而七夕製命下之後如是違召事甚未安更爲牌招何如傳曰聞其實病勢難承牌許遞政官牌招開政差代待下批卽爲牌招使之受題進去
정조 22년
臺諫前望單子入之司諫李翊模持平尹之鉉李敬心正言李海淸落點
정조 22년
以吏曹參議魚用謙牌不進罷職傳旨傳于宋銓曰只推
정조 22년
宋銓以吏批言啓曰弘文提學今當差出而前望中無故之人只有二人以二望擬入之意敢啓傳曰知道
정조 22년
有政吏批判書金載瓚進參判李祖承進參議魚用謙牌不進左承旨宋銓進以李始源爲兵曹參議沈煥之爲弘文提學洪秉周爲永陵令
정조 22년
兵批判書李時秀進參判柳誼病參議未差參知李尙度入直左副承旨鄭尙愚進以李聖圭爲知事吳載重爲宣傳官閔修益爲五衛將崔柱星爲訓鍊主簿洪樂游爲文兼李運昌爲江華中軍金銑爲北評事鄭魯誠爲武兼副護軍李魯述李海愚洪義浩申大尹洪龍健元永麟副司直柳畊李垿趙得永副司果宋知濂以上竝單付
정조 22년
再政兵批以宋允喆爲武兼鄭百興爲部將
정조 22년
李晩秀啓曰弘文提學沈煥之牌不進推考傳旨今方捧入而七夕製命下之後如是違召不卽承膺事甚未安更爲牌招何如傳曰允
정조 22년
李晩秀啓曰弘文提學沈煥之再牌不進推考傳旨今方捧入而七夕製命下之後連事違傲不卽承膺事極未安所當更請牌招而係是一日三牌何以爲之敢稟傳曰更爲牌招
정조 22년
李晩秀啓曰弘文提學沈換之三牌不進推考傳旨今方捧入而七夕製命下之後連事違傲無意承膺事體所在極爲未安所當更請牌招而係是一日四牌何以爲之敢稟傳曰諸生之至今等待宜念聞其情勢前亦體諒許遞今已向暮七製明當設行諸生姑退去前望單子入之待下批待明朝牌招察任
정조 22년
弘文提學前望單子入之金載瓚落點
정조 22년
吏曹口傳政事禮曹佐郞白鳳周兵曹正郞權行彦相換兵曹參議李尙度參知李始源兼春秋白鳳周單付
정조 22년
宋銓以吏曹言啓曰新除授成均館直講沈興永今日內使之催促肅謝事命下矣聞楊州地在外云勢難等待其上來今姑改差其代依下敎更爲口傳備擬以入之意敢啓傳曰知道
정조 22년
鄭尙愚以兵曹言啓曰今日宗廟修改時多有無章標出入之人莫重廟門有此攔入不能檢飭之罪臣不勝惶恐待勘而守門官員之慢不禁斷誠極可駭當該入直訓鍊院主簿金尙澤爲先汰去嚴棍懲礪何如傳曰允卿亦難免不能檢飭之責推考可也
정조 22년
鄭尙愚以兵曹言啓曰謹依本曹草記批旨前訓鍊院主簿金尙澤嚴棍十五度懲礪之意敢啓傳曰知道
정조 22년
尹光顔以義禁府言啓曰李潤明杖一百收贖告身盡行追奪平安道龍岡縣流三千里定配草記批旨內允如有功議各減一等可也事命下矣李潤明五代祖枝馨寧國原從功臣云功減一等杖一百收贖告身盡行追奪徒三年定配之意敢啓傳曰知進
정조 22년
尹光顔以義禁府言啓曰卿宰禁推該府草記待批下捧供載在大典通編矣時囚罪人趙鎭寬係是卿宰敢啓傳曰古例樣地不可無飭必是生疎所致姑爲分揀放送可也
정조 22년
刑曹啓目粘連廣州府殺獄罪人孫龍云獄事有難以或然之見輕議已成之案加刑取服何如判付啓公私文體之戞澁在所禁止何況狀牒辭語尤當平鋪放著務令事情明白是去乙自卿除拜司寇凡有稟覆議讞每多難解詭奇雕鎪不是平酸醎苦辛不是淡大抵艱古終非平淡本色水落石出徒露斧鑿痕損判堂卿此後段亟矯前非須復宮筵出入時體裁爲旀獄理段守臣論理儘有意見兺不喩卿等亦不以爲不然此獄之可合疑輕衆論自歸脗合而傷痕之在於在處正爲起疑之端是隱則今以疑條歸之信然蔽一言曰首尾橫決是置疑傳信傳雖非決死案之的據而罪疑惟輕未嘗以失之不經爲嫌昭載於聖經莫云漢法之三章難屈朝家所知惟經訓該囚段依罪疑寧失不經之典減律事分付守臣爲良如敎又啓目粘連遂安囚金日宅獄事施以惟輕之典恐不至大段失刑是白乎矣獄體至重有不敢直請裁處爲白乎旀罪人招辭多漏緊語錄啓時該道臣推考何如判付啓依允爲旀審理時已有起疑措辭判下兺不喩卿等亦曰可恕屈法一款無容更議該囚段分付道臣使卽決勘爲良如敎又啓目粘連寧海囚申思良獄事卽捧結案快施償命之典何如判付啓問于大臣稟處爲良如敎
정조 22년
大司憲徐龍輔行大司諫韓用龜執義趙德潤應敎韓用鐸掌令權晙獻納徐有聞校理韓致應朴崙壽副校理朴吉源李貞運正言洪受浩修撰洪樂游洪秀晩副修撰鄭東榦啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行十字刀割答三司曰不允
정조 22년
大司憲徐龍輔行大司諫韓用龜執義趙德潤掌令沈象奎權晙獻納徐有聞正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
大司憲徐龍輔執義趙德潤掌令權晙啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
行大司諫韓用龜獻納徐有聞正言洪受浩啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午七月初七日卯時上御誠正閣諸承旨持公事入侍時行都承旨李晩秀左承旨宋銓左副承旨鄭尙愚右副承旨尹光顔同副承旨李溏記事官洪奭周假注書李允謙記注官金景煥承膺祚檢敎待敎李存秀以次進伏訖上曰今日肅謝之禮曹佐郞白鳳周入侍賤臣承命出傳與之偕入進伏上曰汝落仕幾年今爲禮郞也鳳周曰甲午年落仕今爲二十五年矣上曰汝於丙申年爲兼史耶鳳周曰然矣上曰予尙記憶矣仍敎曰白鳳周兵曹郞廳中相換使之行預備兼史之任可也命先退上曰旣多行公臺諫則何不循例詣臺而牌招啓辭每煩酬應也自大司憲以下卽爲詣臺事該房出傳光顔承命退出命書榻敎曰禮曹佐郞白鳳周令該曹兵曹正郞中口傳相換仍差兼春秋又命書榻敎曰兩司中衆所共知情勢人許遞前望單子入之上曰凡於大內有頉處修改時戶曹堂郞入來董飭例也而昨日銅龍門修改也戶曹則專委於紫門監判堂偃然在家郞廳亦不來詣寧有如許國綱事體乎當該郞廳卽爲發牌以此分付可也又敎曰開留敎書卽鄭東榦之所製而其句語間遣辭自非上等人地位則固不敢當之李勉兢雖曰了了者而果能十分合當於此乎代撰之任不輕而重則撰輒溢美烏在其重辭敎之義也仍命書傳敎曰代撰之體不宜屑越前此飭敎何如則旣似溢美又似帶嘲宰臣自非大賢安敢當此目當該知製敎爲先從重推考捧納承旨亦爲推考上曰各房公事入之命分書判付記尙愚曰臣於萊邑民事有所仰陳者各道朔膳進上物種例以該邑産分定者乃是任土作貢之義東萊進上全鰒自前以土産採納矣十餘年前適以色渝體小因監營點退轉貿他邑以納仍以爲例往來貿易之際民弊不些進獻事體莫重臣何敢遽議而旣是自前封進之物且當軫恤海弊之日合有復舊變通之道故敢此仰達矣上曰聞甚駭然該邑如此則他邑安知無如許之弊乎丙申年酌定貢膳定例其後廣魚也海衣也諸凡爲弊之物隨聞矯救務欲便民期有一分效益近聞嶺沿貢膳之弊爲小民難支之端雖以禮不可廢且有殿宮所進不得一竝停却每見嶺貢海族之登盤不欲近口況移貿之爲弊若此寧不無謂之甚乎令廟堂嚴飭道臣先自東萊釐正其餘各邑之類此亦竝釐正而全鰒外他物之亦有如許爲弊者一竝釐正俾有實效可也出擧條仍命退諸臣以次退出
정조 22년
行都承旨李晩秀坐左承旨宋銓坐直右承旨蔡弘遠坐左副承旨鄭尙愚坐直右副承旨尹光顔坐同副承旨李溏坐注書洪奭周仕尹命烈未肅拜假注書李允謙仕直事變假注書黃萬齡仕
정조 22년
鄭尙愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
傳于鄭尙愚曰左副承旨入侍
정조 22년
兵曹口傳政事副司果單李秉淳
정조 22년
宋銓啓曰臣與弘文提學金載瓚偕往泮宮七日製儒生試取收券一百五十一張捧入之意敢啓傳曰科次入侍
정조 22년
鄭尙愚啓曰左承旨宋銓科次入侍臣尙愚吏兵批兼進之意敢啓傳曰知道
정조 22년
有政吏批判書金載瓚進參判李祖承參議魚用謙牌不進左副承旨鄭尙愚進以洪良浩爲藝文提學李秉淳爲司宰僉正
정조 22년
鄭尙愚啓曰兵批無緊窠吏批無送西之人無政事之意敢啓傳曰知道
정조 22년
傳于鄭尙愚曰坐直承旨入侍
정조 22년
鄭尙愚以壯勇營御營廳言啓曰馬場近處兩營各定善放砲手三十名行獵矣謹依下敎自今日姑爲撤還之意敢啓傳曰知道
정조 22년
尹光顔以左邊捕盜廳言啓曰逃躱罪人私奴大根爲先嚴囚本廳而其罪狀移送秋曹照法嚴繩之地何如傳曰允
정조 22년
大司憲徐龍輔行大司諫韓用龜執義趙德潤應敎韓用鐸掌令權晙持平尹之鉉獻納徐有聞校理朴崙壽韓致應副校理李貞運朴吉源正言洪受浩修撰洪秀晩副修撰鄭東榦啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行二字刀割答三司曰不允六字刀割
정조 22년
大司憲徐龍輔行大司諫韓用龜執義趙德潤掌令權晙持平尹之鉉獻納徐有聞正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
大司憲徐龍輔執義趙德潤掌令權晙持平尹之鉉啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
行大司諫韓用龜獻納徐有聞正言洪受浩啓曰請金甲島爲奴罪人克觀更令王府嚴鞫得淸快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上新除授持平李敬心時在京畿坡州地請斯速乘馹上來事下諭答院曰不允下諭事依啓
정조 22년
戊午七月初八日辰時上御重熙堂都承旨入侍時行都承旨李晩秀記事官洪奭周記注官金景煥承膺祚以次進伏訖命書傳敎曰昨政以提學二望啓請意謂適然例批矣其後因前望點下見之則列書至爲十人之多而何以二望擬入若除自擬則便是單望事甚苟簡當該政官推考又命書傳敎曰此後社壇神室修改時依太廟春秋奉審修改例戶工曹堂上進去事分付又命書傳敎曰左承旨持此御題與弘文提學偕往泮宮試取以來仍命退承史以次退出
정조 22년
戊午七月初八日辰時上御重熙堂左副承旨入侍時左副承旨鄭尙愚假注書李允謙記注官金景煥承膺祚以次進伏訖上曰東萊囚孫貞日獄事承旨在任時亦果更探其正犯與否耶尙愚曰臣多般廉探晝思夜度而正犯則必是孫貞日矣貞日若果正犯而生出獄門則朴女實爲冤酷如非正犯則七年滯獄寧有如許刑政乎金海倅査事臣亦見之而李身敬意見亦與臣同矣上曰前郡守李秉淳令該曹口傳付軍職冠帶常仕使之入侍賤臣承命出傳與前郡守李秉淳偕入進伏上曰汝前任韓山耶秉淳曰然矣上曰汝已闋服矣年幾何秉淳曰年今五十一矣上曰汝兄弟幾人秉淳曰臣本三兄弟而臣弟秉浚秉淵俱登小科矣上曰大君墓豎碑事已有下敎碑文亦爲親撰當令內閣擧行矣石本則自備曹備給耶秉淳曰大君墓在於抱川地而今番豎碑旣蒙聖念之記舊況有御製御筆之尊奉榮感私門賁飭松楸臣固不勝大幸而石本則業已自備矣命書傳敎曰因碑文刻役事待其子孫之闋服今日召見而御製御筆體貌莫重具儀仗鼓吹奉詣而印役及豎立之需令該曹該廳從優磨鍊輸送主家之人豈可不卽錄仕司果李秉淳今日政復職調用事分付命秉淳先退命書傳敎曰藝文提學未差之代政官牌招開政差出判堂則待捧券入來出牌事分付仍命退承史以次退出
정조 22년
戊午七月初八日酉時上御誠正閣七日製科次入侍時左承旨宋銓假注書李允謙記注官金景煥承膺祚弘文提學金載瓚對讀官檢校待敎沈象奎副校理朴吉源修撰洪秀晩以次進伏訖上曰考券載瓚承命考券訖命書傳敎曰七日製居首進士李鍾夏直赴會試之次進士趙鍾永給二分草三下進士李東師紙二卷筆三枚墨二笏賜給又命書榻敎曰入格儒生明日待令仍命退諸臣以次退出
정조 22년
行都承旨李晩秀緣故出左承旨宋銓坐右承旨蔡弘遠坐左副承旨鄭尙愚坐右副承旨尹光顔坐直同副承旨李溏坐直注書洪奭周仕尹命烈未肅拜假注書李允謙仕直事變假注書黃萬齡仕
정조 22년
宋銓啓曰三品官之無得過三日循例請牌曾有飭敎而兵曹參知李始源除拜後過三日不爲出肅事體所在誠極未安從重推考仍卽牌招察任何如傳曰允
정조 22년
李晩秀啓曰臣晩秀依定式進詣香室奉審香祝樻祝板袱子則精潔之意敢啓傳曰知道
정조 22년
傳于宋銓曰左承旨入侍
정조 22년
傳于李晩秀曰入格儒生入侍
정조 22년
傳于鄭尙愚曰軍士房承旨入侍
정조 22년
戊午七月初九日卯時上御誠正閣左承旨右副承旨入格儒生入侍時左承旨宋銓右副承旨尹光顔記事官洪奭周記注官金景煥承膺祚進士李鍾夏趙鍾永李東師以次進伏訖命入格儒生進前奏職姓名鍾夏等以次進對敎鍾夏曰做表幾首鍾夏曰三百首矣敎鍾永曰爾之初試今有幾次鍾永曰有二次初試矣上曰做表幾何鍾永曰三百餘首矣敎東師曰爾年幾何東師曰二十九歲矣上曰做表幾首東師曰不過二十餘首矣命初試儒生先退領賞儒生親受賞格行禮訖命退諸臣以次退出
정조 22년
戊午七月初九日辰時上御重熙堂右承旨入侍時右承旨蔡弘遠假注書李允謙記注官金景煥承膺祚以次進伏訖命書傳敎曰軍士房承旨入侍賤臣承命出傳左承旨鄭尙愚進伏弘遠曰昨日臺諫事甚爲慨然矣近日臺啓雖曰應文備數而爲臺諫者旣已詣臺則固當懋積誠意期於得請乃已之爲可而昨有下臺皆令出去之敎諸臺才聞此敎如有喜色卽爲相率出去此豈積誠仰請之道乎繼又有此後則臺啓承批長官爲之事下敎而諸臺之出去卽在此下敎之前矣如是而寧有一分誠悃之仰格者乎上曰臺諫事亦似如何矣命書傳敎曰史官一員待命騎馬一匹立之弘遠曰今因言端有可以仰陳者矣臣嘗承命奉審於東西陵園則樹木之稀疎日甚一日若此不已幾何不至重濯乎蓋舊種者漸就消耗新植者不善培養而然矣前後飭敎不啻申嚴憧憧爲所重之聖念群下莫不仰認則陵官輩亦豈敢泛忽於職事而所見旣甚悚悶事體不容任置臣謂另加申飭於該曹以樹木培植之多少勤慢爲冬夏殿最之一事則庶或爲責效之道故敢此仰達矣上曰齋郞等未能致勤之致也殊可駭然凡植松播橡之法春則宜植秋則宜播局內諸處以時巡察稍疎處植松太曠處播橡務令裁培得其手法則雖欲消耗得乎設有下屬之貪於煖炊之用而斧斤痕跡之執捉此不過九牛一毛且聞種樹時剪柯葉反爲茁長之助在下屬亦足沾漑豈不公私之兩便乎令該曹嚴飭各陵官自今秋冬專意播植每年三月十日以其數爻報來後自該曹別單草記則當以受香之獻官奉審之承旨又或史官宣傳官中抽栍考察其果然如數植松以爲懲慢賞勤之地而播橡疎密亦當間數年拔例致察以此分付各令書付齋壁至於殿最時以此書等第必有別歧討索之弊端矣此一款置之以此擧條載之該房便覽堂后故事宣傳官廳受敎而西五陵局內樹木則其爲稀疎甚於各陵園寢此則旣有蜂峴摘奸之行自當一體審察竝以此意定式可也出擧條尙愚曰入侍兼春秋承命出去則預備兼春秋當卽追入而不爲入來致使左右史不備事甚駭然當該兼春秋所當重勘而本院請推之外無他可施之罰何以爲之乎上曰拿處可也出擧條命書榻敎曰當該兼春秋拿處仍命退承史以次退出
정조 22년
戊午七月初九日辰時上御重熙堂都承旨入侍時行都承旨李晩秀記事官洪奭周記注官金景煥承膺祚以次進伏訖上曰親試雖以明日爲限題下已久須令今日內呈券也仍命退承史以次退出
정조 22년
行都承旨李晩秀緣故出左承旨宋銓坐直右承旨蔡弘遠坐左副承旨鄭尙愚坐右副承旨尹光顔坐同副承旨李溏坐直注書洪奭周仕尹命烈未肅拜假注書李允謙仕直事變假注書黃萬齡仕
정조 22년
鄭尙愚啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 22년
傳于李溏曰同副承旨入侍
정조 22년
鄭尙愚以訓鍊都監言啓曰因兵曹草記拱北門西邊墻垣頹圮三處今已畢築把守廣智營軍二十八名竝還入直所將校二人解送之意敢啓傳曰知道
정조 22년
戊午七月初十日卯時上御重熙堂藥房入侍時副提調李晩秀記事官洪奭周記注官承膺祚記事官金履永檢校提學鄭民始以次進伏訖晩秀曰夜間暑氣差退聖體若何上曰一樣矣民始曰頭部熱候亦爲差勝乎上曰熱候則稍勝而眼昏殊甚難於觀書甚可悶也今日則旣不甚熱日氣可謂好矣民始曰近日之晝曝夜涼亦爲有益於農事矣上曰年事果何如民始曰五月晦間之移秧者頗有可望六月後移秧者難保食實云矣大抵畿邑則無慮而三南野邑偏受其災矣上曰霜信若晩則幸矣民始曰然矣田穀善成而亦願霜候之晩矣上曰明年收租當如何民始曰收租之縮極爲可慮而穀簿之措置有若無麵之不托實難着手矣上曰嶺南農形大抵何如民始曰右沿稍勝而其外諸邑則可謂判歉矣上曰向見朱書論經界利害處與今日事情如合符契量田之政不可不行矣民始曰仁政必自經界始而法綱不立擔當無人故此等事亦不能行矣命書傳敎曰飭已施獻官李秉鼎敍用仍命退諸臣以次退出
정조 22년
戊午七月初十日午時上御重熙堂右承旨入侍時右承旨蔡弘遠假注書李允謙記注官金景煥承膺祚以次進伏訖上曰以陵園植木事昨已出擧條而西五陵則春秋驚峯摘奸時一體擧行事載之堂后故事可也弘遠曰擧條批旨中播字植字依下敎換書而俄見鄭民始則以爲播種則春勝於秋而至若橡實則尤爲宜春而不宜秋云矣上曰播字植字之換書者專爲播種邊故耳大抵橡實秋收春種而秋收者經冬至春則不無腐傷之慮莫如收而卽種之善爲立苗此後陵官輩以此爲式春則植松秋則播橡事分付可也仍命退承史以次退出
정조 22년
戊午七月初十日午時上御便殿同副承旨入侍時同副承旨李溏記事官洪奭周記注官金景煥記事官金履永以次進伏訖上曰抄啓文臣之未呈券者爲幾人乎賤臣對曰爲三人云矣上曰唐詩題海懸註之役明當更始下番及注書亦爲同參也仍命退承史以次退出
정조 22년
行都承旨李晩秀病左承旨宋銓坐右承旨蔡弘遠坐左副承旨鄭尙愚坐右副承旨尹光顔坐直同副承旨李溏坐直注書洪奭周仕尹命烈未肅拜假注書李允謙仕直事變假注書黃萬齡仕
정조 22년
鄭尙愚啓曰御營大將李漢豐以城隍發告祭獻官今方受香出去矣所佩命召來請還納何以爲之而將兵之任不可一刻無摠察之人何以爲之乎敢稟傳曰仍佩往來都提調摠察從事官發牌聽傳敎
정조 22년
傳于鄭尙愚曰慶尙左水使留待
정조 22년
備忘記慶尙左水使金爀楸坡萬戶權玭下直各長弓一張長箭一部片箭一部筒兒一箇賜給
정조 22년
傳于宋銓曰職務相妨檢校待敎沈象奎本職憲臺許遞
정조 22년
蔡弘遠以戶曹言啓曰大報壇後面西邊宮墻舊築第一處四間第二處五間半拱北門西邊墻垣舊築五間半改築之役今已完畢之意敢啓傳曰知道
정조 22년
鄭尙愚以兵曹言啓曰今七月十一日武臣賓廳武經講書日次而中日相値不得爲之之意敢啓傳曰知道
정조 22년
鄭尙愚以兵曹言啓曰拱北門西邊墻垣頹圮三處內一處一間連接將頹處四間半許一處一間半連接將頹處二間半許一處三間連接將頹處二間半許合十五間今日自戶曹竝皆畢築矣三處內面圍排令紫門監撤去把守軍兵廣智營還爲入直之意分付何如傳曰允
정조 22년
尹光顔以刑曹言啓曰因左捕廳啓辭逃躱罪人私奴大根移送秋曹照法嚴繩事命下矣謹按律文則大明律罪人拒捕條有曰犯罪逃走者各於本罪上加二等同律加減罪例罪有曰加者不得加至於死今此大根旣有爲奴之命則爲奴卽是本罪而今又加等罪當至於死雖不得加等抵死亦不可循例發配各別嚴刑後咸鏡道慶源府爲奴乭夫里富寧府爲奴押送大根責立之內官咸昌郁江原道三陟府定配所亦卽押送許樑依下敎放送之意敢啓傳曰知道咸昌郁移送禁府擧行可也
정조 22년
禁府啓目兼春秋金珍恪原情云云傳旨內辭緣泛稱遲晩刑推得情何如判付啓附過放送爲良如敎又啓目義城前縣令金喆淳原情云云問目內辭緣泛稱遲晩刑推得情何如判付啓除刑推議處爲良如敎
정조 22년
大司憲徐龍輔行大司諫韓用龜應敎韓用鐸掌令權晙校理朴崙壽韓致應副校理朴吉源李貞運正言洪受浩修撰洪秀晩洪樂游副修撰鄭東榦啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀割答三司曰不允六字刀割
정조 22년
大司憲徐龍輔行大司諫韓用龜掌令權晙正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
大司憲徐龍輔掌令權晙啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
行大司諫韓用龜正言洪受浩啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
大護軍李敬懋疏曰伏以臣於日前伏見京畿監司李在學擧條下者以訓局陞戶之在本道者勿爲抄上事筵稟蒙允矣第伏念陞戶抄上法意甚重各道分定自有其數謹考臣營簿籍年荒設賑之時雖或有道臣之請停輒爲廟堂之防啓且於先朝庚午以雖値飢饉癘疫之年每得停退減額之意覆啓定式又復申嚴軍制所重者如是矣今此道臣所請非停非減只曰勿抄若勿抄於本道則將覓代於何地乎目下畿邑事勢臣固知合有商量而以道臣而不請稟處且請勿抄一經筵稟便卽施行曾未有例所謂五名陞戶終歸存減未決之科言念軍政太涉疎虞軍額釐革不可以數少而或忽伏願下臣疏辭於廟堂講究便宜之方焉仍念臣以至難强之痼疾居至難强之重任强策殘喘不敢言私者寧有一分可强之勢而然哉誠以淪肌浹髓之恩無地報效赴湯蹈火之願惟冀鞫瘁故也不幸賤疾奇怪積年沈痼百般調治醫技已殫舊瘡旣無分減新瘇反復添劇種種症形莫非醜穢不潔有不敢煩縷而惟是僵臥床席轉側須人寢啖全却眞元日有下山之勢苦痛難忍神精常如雲霧之墜巨細事務一任委廢戎垣重地便作臣養病之漫職臣以是憂悸夙宵結轖殆至別作一病矣臣固不足恤其爲國體之壞損如何哉嗚呼臣至庸極陋最出人下而粵自御極之初偏蒙不世之洪造式至今日愈往愈隆莫非異渥殊私之莫與倫比者履滿之損過福之災厥有常理則今臣之病決知爲履滿過福之致而有非醫藥之所能及也臣受國厚恩致位至此且臣犬馬之齒今已七十餘矣點檢平生未酬涓埃此爲臣難瞑之恨而顧其涯分則不啻萬萬踰濫雖卽日無生寧有餘憾而豈忍愛惜翳翳之餘景以爲占便苟延之圖而爲此乞免之計哉伏乞天地父母哀憐之諒察之亟命遞臣訓局之任俾得以安意就盡則雖死之日猶生之年也瀆擾至此尤增惶恐臣無任云云答曰省疏具悉疏辭下廟堂稟處卿其勿辭調理行公
정조 22년
戊午七月十一日卯時上御誠正閣諸承旨持公事入侍時左承旨宋銓右承旨蔡弘遠左副承旨鄭尙愚右副承旨尹光顔同副承旨李溏記事官洪奭周假注書李允謙記注官金景煥承膺祚檢校待敎沈象奎以此進伏訖上曰下直閫帥入侍奭周承命出傳與慶尙左水使金爀偕入進伏命讀各房公事銓讀奏平安監司閔鍾顯狀啓陽德縣監朴明勳到任事慶尙監司李義綱狀啓固城縣令韓興裕到任事尙愚讀奏黃海監司李義駭狀啓發兵符傳授事忠淸水使具明遠狀啓安興僉使閔聖麟到防事光顔讀奏忠淸監司李泰永啓本洪州牧殺獄罪人李古致獄情更査馳啓事慶尙監司李義綱啓本罪人洪履簡大丘府到配事命分書判付訖尙愚曰卽伏見慶尙左兵使李普漢狀本則署畫麤大有欠敬謹事甚未安該帥臣從重推考何如上曰依爲之出擧條上曰慶尙水使進前金爀進奏職姓名命書榻敎曰慶尙左水使金爀入侍時擧措做錯辭朝之故雖已下送難免不擇擬之責當該銓官推考該水使從重推考命金爀先退命書榻敎曰兵曹堂上中有實病人許遞前望單子入之仍命退諸臣以次退出
정조 22년
戊午七月十一日辰時上御重熙堂左副承旨入侍時左副承旨鄭尙愚假注書李允謙記注官金景煥承膺祚檢校提學鄭民始以次進伏訖民始曰晩炎愈甚聖體候若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣民始曰景慕宮蓮池隨毁隨補事曾有定式自該營以編結隄防隨其潦水之泛濫潰囓或一二年或四三年一次爲之而非但物力之難支亦恐有難防之慮今若一番筵稟後以石築代行則容入物力不過四千兩而此可當十年編結之費矣上曰事近張大姑當商量爲之而今年則雖不爲編結足可挨過耶民始曰若不爲之則來頭土解潰決之時實有難遏之慮編結則不可不爲之矣今初八日自該營欲爲始役而姑待秋展謁後爲之故今姑停止云矣上曰秋展謁後始役事分付可也仍命退承史以次退出
정조 22년
戊午七月十一日午時上御便殿左副承旨入侍時左副承旨鄭尙愚記事官洪奭周記注官金景煥承膺祚檢校提學鄭民始水原留守徐有隣原任直閣金祖淳檢校待敎沈象奎以次進伏訖上敎有隣曰本府年事何如有隣曰此後日氣若能適宜則不至有判歉之慮而田穀則大抵稍勝矣上曰勸農之方最不可忽而備荒莫如水利另加留意好矣有隣曰播種之功雖不待勸而固有勤惰之不齊亦或有器具之不逮者守令之勸課不可廢矣民始曰只以空言勸督亦爲無益或修築水利或勸令乾播然後方有眞箇勸農之效矣上曰移秧之法不可痛禁乎民始曰雖難盡禁而乾畓勿爲移秧則亦好矣上曰旣已移秧則水利不可不講湖南之昨今年被旱之邑皆野邑也若有灌漑之益則豈至如此乎民始曰中國則江南多移秧之田故專賴水利之沾潤而我國則只知移秧不知貯水矣有隣曰合德防築若能修復則誠爲有益矣民始曰此是數千石播獲之地而因堤堰之廢棄年年被旱誠可悶矣雖以碧骨堤言之若能修築疏濬以時蓄洩則金堤萬頃等邑豈有昨今之旱歉乎且水利專在冬春之貯水而今人不知貯水之方所以滋益之不多矣上曰予則謂今日實政無過於量田水利二事矣民始曰量田久廢經界不正隱漏之結皆歸中間之消瀜公稅旣縮民納自如甚爲無謂矣上曰抄啓親試以均役十目說爲題矣諸券今當考下卿等同爲參論也考券將畢上曰徐俊輔之作最勝矣民始曰文亦最勝矣上曰具得魯試券之外別具冊子許多節目之變通頗有意見矣民始曰盡罷軍役欲專以田結所出充代而其所云云多是行不得之政矣大抵一負一斗便是通行之例故民田一結之所出合爲五石粟而專歸戶首之偸弄吏胥之防結公稅所入曾無幾何今若嚴禁防結之弊而不分各樣名色只以每結三十斗米爲都捧之數自官區別則除却田稅大同三手糧諸般所納其餘數優可爲每結十斗比今戶曹所收殆近三倍只以此數足可爲減疋之代此法臣嘗行之於江西一邑而果有實效少無弊端見今均役變通之良策惟有此一事矣近來之事大抵無實旣不量田而實結之隱漏莫可査括實結之中稅入皆歸於戶首之囊橐而旣捧之後貢物一款又爲尾閭之泄畢竟公家之所得不及三十分之一此弊不革則雖以天下之大顧安有富足之望乎考券訖命退諸臣以次退出
정조 22년
行都承旨李晩秀病左承旨宋銓坐右承旨蔡弘遠坐直左副承旨鄭尙愚坐直右副承旨尹光顔坐同副承旨李溏坐注書洪奭周仕尹命烈未肅拜假注書李允謙仕直事變假注書黃萬齡仕
정조 22년
鄭尙愚啓曰今日乃是處暑自明日視事當爲取稟而老炎猶甚新涼未生姑觀日候更稟之意敢啓傳曰知道
정조 22년
傳于鄭尙愚曰次對進定於今日
정조 22년
傳于鄭尙愚曰大臣備局堂上引見
정조 22년
傳于宋銓曰藝文提學批下牌招察任
정조 22년
以京畿監司李在學狀啓喬桐府使吳載徽殺獄初檢狀實因不爲懸錄格例自有違錯所當論勘而旣兼統禦使不得循例狀罷令廟堂稟處事傳于鄭尙愚曰殺獄文案何等審愼則報辭之首尾橫決萬萬駭然該府使吳載徽不可以兼任統禦有所稟處爲先削其職名以爲按獄不審者之戒其代令該曹口傳差出該案錄啓事回諭
정조 22년
兵曹口傳政事以柳孝源爲京畿水使
정조 22년
吏曹喬桐府使單柳孝源
정조 22년
兵曹參知前望單子入之李翼晉落點
정조 22년
以咸鏡監司李集斗狀啓甲山府民家漂失人命渰死事判付內啓下備邊司爲旀甲山水災民舍之漂失者爲一百十六戶而人命渰死爲一百三十八口聞甚驚慘寧欲無言比諸年前明川渰漂雖有多寡之別而一社之偏酷殆有甚焉渰死之處分付地方官另設一壇待祭文下去令奉命之祭官招集死者妻孥於壇場之外一邊慰諭一邊備祭物以祭文讀而侑之死者及全沒戶鱞寡道伯拔例賙恤被災民人無論生死新舊之還上身布雜役等諸般可徵者一竝蕩減事三懸鈴嚴飭行會道伯而設祭則當遣史官自京下送恐有爲弊於少民以出宰經幄者差兼史代行事體反有勝者洪原縣監李明淵權付春秋兼銜爲祭官所下祭文讀宣其他慰諭等事着實擧行事分付此意一體下諭兼史處擧行後使之狀聞爲良如敎
정조 22년
禁府啓目粘連向前金喆淳亦大同木則自有升品而比前峻捧追停退則名雖俵民而實歸吏逋揆以法意極爲可駭以此照律何如判付啓依允
정조 22년
藝文提學洪良浩疏曰伏以臣一病沈淹居然三載飾巾須符人事都絶近幸始尋生路而神精耗脫行步蹣跚非復陽界人物臣旣自甘於癃廢世亦不問其生死蹤跡久斷於周行姓名不登於朝紙不意藝苑除命忽下於伏枕呻囈之中臣於是感激踧踖有淚盈眶不知何以得此也臣病旣貞痼情又臲卼比如陳朽之材無當於藥籠蹇退之蹄不任於鞭策合作聖世之棄物矣豈可彈冠於塵篋之中曳履於花甎之班乎至若見叨之職又有公格之有拘者蓋曾經文衡者不得行提學之任其來已久便成故事昔在肅廟朝故重臣金鎭圭旣經文衡之後不復行公於提學粵我英廟朝故相臣李宜顯適帶弘文提學而以前文衡當新薦之時引義不進大臣啓遞然後始爲行圈其後故重臣徐命膺故相臣李福源亦皆援例引義得蒙體諒間雖有一二行公之人而或因副急而乍膺非謂當然而可常也今豈可循蹔有之禮而破永久之格乎臣於前冬伏奉見職特授之命而未敢出膺卽蒙許解之恩今日去就宜無異同且於向政弘提之差出也銓曹啓辭謂無無故之人只以二望儗入則如臣者不足備數於前望其意可見臣之不可冒進也於是尤決矣噫臣逖違文陞常切戀結之忱屢辱甄收寧緩叩謝之義而以病勢則無望趨走也以公格則不宜破壞也以情跡則不容冒沒也玆敢力疾搆辭哀籲於慈覆之下伏乞聖慈俯賜矜察亟命鐫改新授之銜以存官方以安私分不勝幸甚臣無任云云答曰省疏具悉曾經文衡者於文任雖有一二辭遞之人續典中昭載通擬之語此非金石之典乎至於昨云無人翌又備望顚倒之責在於銓臣卿其勿辭行公
정조 22년
戊午七月十二日卯時上御誠正閣大臣備局堂上引見入侍時左副承旨鄭尙愚假注書李允謙事變假注書黃萬齡記注官金景煥承膺祚右議政李秉模行左參贊鄭民始兵曹判書李時秀禮曹判書沈煥之戶曹判書趙鎭寬行護軍徐有大申大顯李書九大司憲徐龍輔行大司諫韓用龜執義沈奎魯正言洪受浩修撰洪樂游以次進伏訖秉模曰近日日氣不調二十字刀割聖體候若何二十五字刀割上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之秉模曰此摠戎使申大顯水原留守徐有隣廣州留守洪檍江華留守申光履京畿水使吳載徽永宗防禦使李晢平安監司閔鍾顯兵使李儒敬黃海兵使李格江原監司金履翼統制使尹得逵慶尙左兵使李普漢右兵使安橚忠淸兵使李文爀水使具明遠全羅兵使申鴻周左水使趙岱右水使金處漢北兵使李潤謙南兵使徐有秉秋操取稟狀啓也以爲今秋水陸操合操城操巡操面操巡歷巡點及未行操處官鎭門聚點竝請令廟堂稟旨分付災傷覆審校生考講鄕騎士勸別武武學都試依例設行爲辭矣今年農形東西北諸道可占豐登其餘諸道不無優劣而其爲均稔有未可必京畿三南水陸操合操城操巡操面操及巡歷巡點竝停止關東昨秋行操平海蔚珍等邑亦不無如干被災處海西則向來水災雖不大段昨年被水各邑祛沙墾土之餘民力未蘇一體停止北兵營之春操於茂山以北秋操於富寧以南南兵營之春行於三甲秋行於端川以南自是定式而北之茂山以北南之三甲年前一經春操則今秋之設行於富寧及端川以南自是當次年又荐登竝爲設行之意分付關西則例以春南秋北而南則近雖一行北操久廢淸北諸邑間被漂頹之災而大體論之可謂年登巡操城操依例設行之意分付各樣都試及災傷覆審校生考講等事依前例擧行之意知委各該道未行操處官鎭門聚點依近例各別嚴飭俾無令久漸弛之弊何如上曰依爲之出擧條秉模曰訓鍊大將李敬懋上疏批旨內疏辭下廟堂稟處事命下矣取見其疏本則以爲伏見京畿監司李在學擧條下者以訓局陞戶之在本道者勿爲抄上事筵稟蒙允矣陞戶抄上法意甚重各道分定自有其數年荒設賑之時雖或有道臣之請停輒爲廟堂之防啓且於先朝庚午以雖値饑饉癘疫之年毋得停退減額之意覆啓定式今此道臣所請非停非減只曰勿抄若勿抄於本道則將覓代於何地乎目下畿邑事勢合有商量而不請稟處直請勿抄一經筵稟便卽施行曾未有例五名陞戶不可以數少而或忽下臣疏辭於廟堂講究便宜之方爲辭該道臣擧條亦爲取見則以爲今値式年壯勇營陞戶軍二十名訓局陞戶軍五名當自本道依例分定各邑趁期抄上而畿內三十四邑中除應頉之十三邑則當爲抄上處不過二十一邑陞戶合二十五名故四名實無分定之邑訓局陞戶則勿爲抄上爲辭矣訓局陞戶數雖小而法甚美諸般可用之才多出陞戶決不可輕易減數而以今事勢言之則他道加定旣無其路畿邑疊定亦是行不得之事依道臣所奏訓局陞戶四名姑爲權減之外恐無他道而凡事一開路則易致陵夷此後此等闊狹之論一切嚴防訓局體貌何等嚴重而道臣之不請稟處直請分付該營有關京外體統京畿監司李在學從重推考何如上曰依爲之出擧條秉模曰此平安兵使李儒敬狀啓也以爲本營支放專靠餉耗而一自蕩債之後元餉停減之數又過萬餘石故耗條隨而減損排用無以成樣而本營支放添補東林城餉耗米三百石再昨年移劃本府郭山郡案付軍身役錢二百兩蠲減而餉耗軍布不減之前不足之數殆過三百石之多自減東郭餉錢以來去年割本數爲六百二十二石則至於今年勢將竝耗割本而其數將爲七百石一年二年本愈縮而耗益減苟救其弊須得不關之錢穀然後可無窒礙之患而昌城府穀多戔少之弊比他邑尤甚以二千八百七十餘戶編於應分折米二萬五千一百八十石則大中戶所受洽過十餘石小殘戶不下七八石實爲難支之弊又以該府當峨山城餉米竝耗添本逐年增分其爲戔瘼有倍於府還而自癸巳至昨年二十五年增耗添本之數折米爲一萬三千八百七十四石耗爲一千三百八十石雖除城府年例應下五百二十五石耗八百六十五石逐年添分滋息無限而營餉則割本漸縮城餉則添耗漸加且有癸巳年本府許劃之已例當峨山城餉米添本耗一千三百八十七石中五百二石依前劃下城府公下七百石以本營支放添補次逐年劃下一百六十五石如例添本仍分事請令廟堂稟處矣該閫以八路中雄閫近來凋弊轉甚而旣失於東林又失於郭山數雖無多勢必切悶狀辭論列無怪其如此而第念本道穀簿務在儲積當俄城餉設有戔弊或移平倉或移他邑不無其路歲劃七百石一款不可輕議今姑置之該營各年停減之數洽過萬餘石云今年該道舊還亦當參量收捧分付道臣來頭分排時各營舊還設或拘於年條未準元數以他衙門穀準數移充則此乃收拾等棄之穀永有支放復舊之效其爲利害便否比諸劃出見在之城餉不啻相懸以此意知委道帥臣預令知悉擧行何如上曰依爲之出擧條秉模曰昨年因大小科場移設營下所入物力自各該監營從便措處之意有所行會矣卽見諸道所報則或以錢拮据或以穀區劃以爲勿煩各邑永久遵行之道而其中關東則自營門措辦外不足之數分排各邑略略添補雖若有違於勿煩各邑之意其實則最似無弊不必以異於他道爲拘一竝依所報施行之意分付各該道何如上曰依爲之此事曾欲定式而未果矣災傷覆審卽都事應行之職務而先朝乙亥以後道臣替行而每年年分事目頒下之時度支之長必以敬差官差送與道臣替行間年年提稟都事掌試道臣替行旣援年分敬差之例則每式年前期提稟以寓存羊之義爲可以此意分付禮曹定式可也出擧條秉模曰頃因黃海監司李義駿上疏該營蕩債時乙卯請得加分條之混入委折關問諸道矣卽見其所報則以爲乙卯請得加分四萬四百石以本營停退各穀次第收捧則依舊還錄之意已有所論報此與永永請得者有異而丙辰償債變通之後爲救營下諸弊以其加分剩餘量宜區處付之償債節目蓋其各樣區處之方與當初請得之意未免矛盾加分中四分三三萬三百石所當盡付之留庫條而今番變通旣値節晩列邑之分糶幾畢故就其加分中折半二萬二百石還付各邑留庫條云矣該營蕩債已經廟堂論責今不必追理而至於年前請得加分之穀蓋爲該營穀停退條收捧前支放不足之需則停退條以次收捧之後卽當依其數次次還錄如法分留而施入於諸般救弊者無論多少事極可駭當該前前道臣徐邁修施以罷職之典償債節目之有弊無弊有難一一遙度而論以大體限以庚申準數充報云爾則隨時釐救及期收殺自是後人之責此則自備局措辭嚴飭使之限滿後直以準償形止報來所謂請得加分條道臣報辭旣以爲今値節晩分糶旣畢故就其加分中折半二萬二百石還付各邑留庫條云已分給耗條待秋還錄於元穀自明年依例半分留之意分付何如上曰依爲之出擧條鎭寬曰今秋年分事目非久當爲磨鍊而敬差官不爲差送專委道臣已成近例今年則何以爲之乎不可不一經稟定故敢此仰達矣上曰依近例道臣爲之可也出擧條大顯曰本廳將士支放條昨冬因朝令以錢代捧矣春後市直騰踴貿米無路故軍校支放以錢放下溯考旣往未有前例專仰斗料之歎誠爲矜悶昨秋幸行時因三邑守令所懷各該邑移轉有減給之命矣今年當分條中六百二十石尙在未分中此與元留庫有異姑先推移放下後待時貿米還充實合便宜故敢此仰達矣上曰旣聞之後豈可使之以錢代米放料乎不爲早卽筵稟以致許多軍校之公然不得喫米者豈成說卿則推考旣有筵敎從便貿用戶兵曹可也出擧條仍命書榻敎曰摠戎使申大顯推考上曰臺諫進前龍輔等曰鄭妻事云云上曰不允出擧條龍輔等曰德相事云云上曰不允出擧條龍輔等曰尙喆事云云上曰不允出擧條龍輔等曰未徹之啓事云云無批答出擧條龍輔等曰啓能事云云上曰不允出擧條龍輔等曰夏賊事云云上曰不允出擧條龍輔等曰國榮事云云上曰不允出擧條龍輔等曰明謙等事云云上曰不允出擧條龍輔等曰九宗事云云上曰不允出擧條龍輔曰李汝節事云云上曰不允出擧條龍輔曰崔進吉事云云上曰不允出擧條用龜曰克觀等事云云上曰不允出擧條用龜曰尙魯事云云上曰不允出擧條用龜曰姜彝天等事云云上曰不允措辭竝見上出擧條命次對先退命書公事判付訖仍命退承史以次退出
정조 22년
行都承旨李鼎揆在外行左承旨洪義榮坐直右承旨蔡弘遠坐左副承旨鄭尙愚坐右副承旨尹光顔坐同副承旨李溏坐直注書洪奭周病尹命烈未肅拜假注書黃基天仕李允謙仕直事變假注書黃萬齡仕
정조 22년
鄭尙愚啓曰來十八日專經武臣殿講日次矣敢稟傳曰生涼後更稟
정조 22년
李溏啓曰來十六日漢學文臣殿講日次矣敢稟傳曰生涼後更稟
정조 22년
鄭尙愚啓曰前左邊捕盜大將柳孝源所佩命召及大將牌傳令牌來納修正次密匣請出之意敢啓傳曰知道
정조 22년
傳于蔡弘遠曰諸承旨持公事入侍
정조 22년
承旨前望單子入之李鼎揆洪義榮落點
정조 22년
兵曹以申大顯爲左邊捕盜六將李得濟爲禁軍別將
정조 22년
鄭尙愚啓曰左邊捕盜大將柳孝源移拜京畿水使矣捕將之任不可一刻無摠察之人在前如此之時有他邊大將兼察之例今番則何以爲之敢稟傳曰新除授大將牌招傳授命召及大將牌傳令牌
정조 22년
以濟州牧使曺命楫狀啓進上靑皮等三種未能如例封進事判付內啓下備邊司爲旀雖非本司所關本司豈有不管攝之事乎靑皮之爲物緊於藥用而聞大小藥局所需絶罕甚至內局濟衆丹合製間有微稟之擧民間日用未免苟且可以推知此豈成說乎近來之人氣品無非痰積之類則靑皮之爲緊可知另飭該倅使之各別摘聚以爲販貿之用如或枯損而然則嚴飭多植事分付爲良如敎
정조 22년
傳于洪義榮曰藥房提調金文淳聞有實病許遞前望單子入之
정조 22년
藥房提調前望單子入之鄭昌順落點
정조 22년
以平安兵使李儒敬狀啓從浦萬戶韓根馨兵符封留臣營事傳于鄭尙愚曰其間旣無中下待闋服復職事分付
정조 22년
傳于李溏曰詰戎重政也不可輕議闊狹昨於賓筵西之淸北北之南北關輪操設行一款雖已依施今年頹漂全在安州以北諸邑雖非全一邑擧一面之汎濫被水之處必有偏被之苦且況一邊下送宣傳官慰撫一邊具裝齎糧使之赴操者民情事勢果無難便之端乎問于道帥臣各具意見報來後草記事令廟堂知悉卽爲行會無或遲滯
정조 22년
禁府啓目義城前縣監金喆淳矣本府議啓內以其所供參互道査倉逋之査出旣有先後之殊無怪價直之斑駁營作之懲族雖爲招謗之端蓋緣還民之所願是白遣逋穀之作石疊出始或見欺旋卽査正右項三條不足深罪是白乎矣大同木則自有升品而比前峻捧追停退則名雖俵民而實歸吏逋揆以法意極爲可駭罪杖一百收贖告身盡行追奪私罪奉敎依允爲旀功減一等爲良如敎
정조 22년
蔡弘遠以奉常寺都提調提調意啓曰東籍親耕田所種皮稷今七月念後當爲成熟之意敢啓傳曰攝刈粢盛所重事體至爲尊嚴成熟緣由以其草記爲之之致每未免雜入於汗漫公事軸欠敬甚矣自今文移禮曹自禮曹依大中祀香親傳香祝取稟例長紙貼單啓聞而判付用奉敎承宣着長銜或直自太常啓聞而例視右式亦可如此如彼間就其便當指一定式草記可也
정조 22년
蔡弘遠以奉常寺都提調提調意啓曰因本寺東籍親耕田所種皮稷成熟事草記批旨內攝刈粢盛所重事體至爲尊嚴成熟緣由以其草記爲之之致每未免雜入於汗漫公事軸欠敬其矣自今文移禮曹自禮曹依大中祀享親傳香祝取稟例長紙貼單啓聞而判付用奉敎承宣着長銜或直自太常啓聞而例視右式亦可如此如彼間就其便當指一定式草記可也事命下矣粢盛耕獲所係至重成熟取稟之只以草記擧行者雖因流來循襲之致而事體則終涉苟簡自今以後謹依下敎隨其成熟先期文移于禮曹自禮曹長單啓聞一如親傳香祝取稟之例儘合事宜至於先農祭後付種緣由及刈穫後斗斛數爻旣與上項取稟有異依前自本寺草記擧行之意定式施行何如傳曰允觀刈取稟如是定式所以重粢盛也親耕取稟亦用此例事分付禮曹可也
정조 22년
鄭尙愚以兵曹言啓曰謹依下敎左邊捕盜廳行首軍官李仁昌右邊捕盜廳行首軍官張景濟等一竝捉來臣開坐于東營以下敎內辭意嚴加分付後各決棍十度各別捧侤音之意敢啓傳曰知道
정조 22년
鄭尙愚以司僕寺一二提調意啓曰濟州出來先運別御乘馬二十匹三名日進上馬六十匹差備進上馬八十匹歲供馬二百匹凶咎駑駘馬二十匹合三百八十匹內一百匹箭串牧場放養代八匹華城府親軍衛分給三匹船中故失一匹到中路故失五匹到始興逃逸除實納馬二百六十三匹禾毛色別單書入之意敢啓傳曰知道
정조 22년
鄭尙愚以御營廳言啓曰本廳千摠徐有鳳身病甚重勢難察任改差何如傳曰允